পাকিস্তানকে হারিয়ে পহেলগাম কাণ্ড নিয়ে বড় মন্তব্য সূর্যকুমারের

ওয়েব ডেস্ক: বাইশ গজটাও একটা যুদ্ধক্ষেত্র, যেখানে ফের পাকিস্তানকে নাস্তানাবুদ করল ভারত। পহেলগাম হামলার (Pahalgam Terror Attack) কারণে এশিয়া কাপের (Asia Cup 2025) যে ম্যাচ বয়কটের ডাক দিয়েছিল ভারতীয় সমর্থকদের একাংশ, সেই ম্যাচে পাকিস্তানকে হেলায় হারাল ভারত (India Vs Pakistan)। নিজের জন্মদিনে দেশকে এর থেকে বেশি আর কীই বা দিতে পারতেন অধিনায়ক সূর্যকুমার যাদব (Suryakumar Yadav)! তাই এই স্পেশ্যাল ম্যাচ জিতে তাঁর চোখের সামনেও ভেসে উঠল পহেলগামের সেই নৃশংস দৃশ্য।

এদিন ম্যাচ শেষে দুই দলের খেলোয়াড়দের একে অপরের সঙ্গে হাত মেলাতে দেখা যায়নি। দাপটের সঙ্গে ম্যাচ জিতে কোনও বাক্যব্যয় না করে একভাবে পাকিস্তানকে বয়কট করে টিম ইন্ডিয়া। ম্যাচ শেষে ভারতের অধিনায়ক সূর্যকুমার যাদব জানিয়েছেন, এই জয় তিনি ভারতের সশস্ত্র বাহিনীর সদস্যদের পাশাপাশি পহেলগাম হামলায় নিহতদের পরিবারকে উৎসর্গ করতে চান।

আরও পড়ুন: গুলির জবাব ব্যাটে-বলে! পাকিস্তানকে হেলায় হারাল ভারত

পাকিস্তানকে হারিয়ে সূর্য বলেন, “আজকের এই জয় আমরা আমাদের সশস্ত্র বাহিনীর সদস্যদের উৎসর্গ করছি, যাঁরা সাহসের সঙ্গে লড়াই করছে। তাঁদের সাহস আমাদের অনুপ্রেরণা দেয়। আমরা তাঁদের মুখে হাসি ফোটানোর জন্য মাঠে সর্বদা নিজেদের সেরাটা দিতে চাই। পাশাপাশি পহেলগামের হামলায় যেসব পরিবার তাঁদের প্রিয়জনকে হারিয়েছে, তাঁদের প্রতি আমরা আজও সহমর্মী।”

ম্যাচ শেষের অনুষ্ঠানে ভারতের প্রাক্তন তারকা সঞ্জয় মাঞ্জরেকর ‘হ্যাপি বার্থডে’ বলে সূর্যকুমারকে শুভেচ্ছা জানালে তিনি বলেন, “এই জয় আমাদের দেশের সমর্থকদের জন্য একটি ‘রিটার্ন গিফট’। এমন ম্যাচে খেলতে নামলে অবশ্যই জয় চাই। আর জয় পেলে সেই অনুভূতি আলাদা হয়।”

উল্লেখ্য, রবিবারের এই মেগা ম্যাচে টসে জিতে প্রথমে ব্যাটিং করার সিদ্ধান্ত নিয়ে মাত্র ১২৭ রান করে পাকিস্তান। জবাবে ২৫ বল বাকি থাকতেই সাত উইকেটে ম্যাচ জিতে নেয় ভারত। তিন উইকেট নিয়ে ‘প্লেয়ার অফ দ্য ম্যাচ’ হন কুলদীপ যাদব।