পরের কুম্ভ মহারাষ্ট্রে, চলবে টানা ২১ মাস! কবে শুরু পুণ্যস্নান?

ওয়েব ডেস্ক: প্রয়াগরাজের মহাকুম্ভের (Mahakumbh 2025) পর এবার শুরু হয়ে গেল আগামী কুম্ভের তোড়জোড়। আগামী বছর মহারাষ্ট্রের নাসিক (Nasik) এবং ত্রম্বকেশ্বরে (Trimbakeshwar) বসতে চলেছে সিংহস্ত কুম্ভমেলার (Simhastha Kumbh Mela) আসর। সনাতনী সংস্কৃতিতে এই মেলার গুরুত্ব অসামান্য। কারণ, এই প্রথমবার সিংহস্ত কুম্ভ মেলা চলবে একটানা ২১ মাস। অর্থাৎ, গত মহাকুম্ভের মতো আসন্ন কুম্ভমেলাটিও ইতিহাসে বিশেষভাবে উল্লেখযোগ্য হতে চলেছে। কিন্তু কবে শুরু হবে আগামী কুম্ভ? চলুন এই সম্পর্কে এবার একটু বিস্তারে জেনে নেওয়া যাক।

জানা গিয়েছে, আগামী বছর অর্থাৎ, ২০২৬ সালের ৩১ অক্টোবর ধ্বজা উত্তোলনের মাধ্যমে শুরু হবে কুম্ভের মহাযজ্ঞ। এই বিশেষ হোমকার্য চলবে ২০২৮ সালের ২৪ জুলাই পর্যন্ত। অর্থাৎ, টানা ২১ মাস ধরে চলবে কুম্ভের মহাযজ্ঞ। সেই সঙ্গে নানা ধর্মীয় আচার-অনুষ্ঠান, পুণ্যস্নান, সাধুসঙ্গ এবং আধ্যাত্মিক চর্চার মধ্যে দিয়ে এই মেলা পরিণত হবে এক বিরাট জনসমাগমে। নাসিক এবং ত্রম্বকেশ্বরে মোট ছ’দিন ‘অমৃত স্নান’-এর আয়োজন করা হয়েছে। পাশাপাশি পাঁচদিন ধরে চলবে ‘বিশেষ স্নান’।

আরও পড়ুন: পাকযোগে ফের গ্রেফতার ইউটিউবার, জ‍্যোতির সঙ্গে কি লিঙ্ক?

হিন্দু ধর্মমতে, কুম্ভমেলায় পুণ্যস্নান করলে মানুষ জন্মজন্মান্তরের পাপ থেকে মুক্তি পাওয়া যায়। তাই শুধু ভারতের বিভিন্ন রাজ্য নয়, বিশ্বের নানা প্রান্ত থেকে লাখ লাখ মানুষ এই মেলায় ভিড় জমান। সেইসব কারণে শুধুমাত্র ধর্মীয় অনুষ্ঠান নয়, কুম্ভমেলাকে সামাজিক, সাংস্কৃতিক ও আধ্যাত্মিক মিলনেরও এক অনন্য মঞ্চও বলা যায়।

প্রথাগতভাবে কুম্ভমেলা চারটি জায়গায় আয়োজিত হয় — প্রয়াগরাজ, হরিদ্বার, উজ্জয়িনী এবং নাসিক-ত্রম্বকেশ্বর। তবে সিংহস্ত কুম্ভ আয়োজিত হয় শুধুমাত্র নাসিক এবং উজ্জয়িনীতে। জ্যোতিষ শাস্ত্র অনুযায়ী, বৃহস্পতি গ্রহ সিংহ রাশিতে প্রবেশ করলে এই মেলার আয়োজন হয়। সেই কারণেই এর নাম ‘সিংহস্ত’ কুম্ভ।